અમદાવાદઃ ગુજરાત રાજ્યનાં પ્રથમ મહિલા મુખ્યપ્રધાન આનંદીબહેન પટેલનો આજે 75મો જન્મદિવસ છે. ખેડૂતપુત્રીમાંથી શિક્ષક અને શિક્ષકમાંથી રાજ્યનાં પ્રધાન અને ત્યાર બાદ મુખ્યપ્રધાન બનેલા આનંદીબહેન પટેલ હાલ મહાનગર પાલિકા તથા તાલુકા જિલ્લા પંચાયતોની ચૂંટણીના સૌપ્રથમ પડકારનો સામનો કરી રહ્યા છે. રાજ્યના પૂર્વ મુખ્યપ્રધાન નરેન્દ્ર મોદી વડા પ્રધાન બનતાં ૨૨ મે, ૨૦૧૪ના રોજ રાજ્યનાં પ્રથમ મહિ‌લા મુખ્યપ્રધાન તરીકે શાસનની ધૂરા સંભાળી છે. અગાઉ તેમણે વિવિધ ખાતાના પ્રધાન તરીકે અનેક મહત્વના નિર્ણયો લીધા છે. હાલમાં ચૂંટણી આચારસંહિતા અમલી હોઈ ભાજપ પક્ષ તરફથી આજના દિવસે કોઈ જાહેર ઉજવણી થશે નહીં, પરંતુ ભાજપ કાર્યકર્તાઓ આજે અમદાવાદની આંગણવાડીઓની મુલાકાત લઈને બાળકોને ફ્રૂટ અને મીઠાઈનું વિતરણ કરશે.